MT
C 63/24
Il-Ġurnal Uffiċjali tal-Unjoni Ewropea
20.2.2023
Appell ippreżentat fil-21 ta’ Diċembru 2022 mill-Bank Ċentrali Ewropew mis-sentenza mogħtija mill-Qorti Ġenerali (ir-Raba’ Awla Estiża) fit-12 ta’ Ottubru 2022 fil-Kawża T-502/19, Francesca Corneli vs BĊE (Kawża C-777/22 P) (2023/C 63/31) Lingwa tal-kawża: it-Taljan Partijiet Appellant: Il-Bank Ċentrali Ewropew (rappreżentanti: C. Hernández Saseta, A. Pizzolla, aġenti, M. Lamandini, avukat) Partijiet oħra fil-proċedura: Francesca Corneli, Il-Kummissjoni Ewropea
Talbiet L-appellant jitlob li l-Qorti tal-Ġustizzja jogħġobha: — tannulla s-sentenza tal-Qorti Ġenerali tat-12 ta’ Ottubru 2022, mogħtija fil-kawża Francesca Corneli vs BĊE (T-502/19, mhux ippubblikata, EU:T:2022:627), fil-parti fejn annullat id-deċiżjonijiet tal-BĊE tal-1 ta’ Jannar 2019 u tad-29 ta’ Marzu 2019; u għal dan il-għan, — tiddikjara r-rikors ippreżentat quddiem il-Qorti Ġenerali ta’ Francesca Corneli inammissibbli fis-sens talArtikolu 263(4) TFUE u, konsegwentement, iċċaħdu fl-intier tiegħu. — sussidjarjament, tiddikjara l-legalità tad-deċiżjonijiet tal-BĊE sa fejn suġġett ta’ dan il-ġudizzju u, fejn ikun il-każ, tibgħat lura l-kawża għal Qorti Ġenerali sabiex tiddeċiedi dwar il-motivi tar-rikors mhux eżaminati fis-sentenza appellata, u — tikkundanna lil Francesca Corneli biex tirrimborża l-ispejjeż sostnuti mill-BĊE għaż-żewġ istanzi.
Aggravji u argumenti prinċipali Insostenn tal-appell tiegħu, il-Bank Ċentrali Ewropew jinvoka żewġ aggravji.
Bl-ewwel aggravju, il-BĊE isostni li l-Qorti Ġenerali jidher li wettqet diversi żbalji ta’ liġi, parzjalment ibbażati fuq użu ħażin, fl-evalwazzjoni tal-legalità li taġixxi u tal-interess li taġixxi ta’ Francesca Corneli, li jidher li ma tissodisfax ir-rekwiżiti fosthom fl-Artikolu 263(4) TFUE.
B’mod partikolari, il-BĊE huwa tal-fehma li l-Qorti Ġenerali: — għamlet użu ħażin tal-fatti rilevanti fejn sostniet li d-deċiżjonijiet annullati kellhom effett fuq id-“drittijiet” li allegatament jeżistu għand Francesca Corneli bħala azzjonista tal-Banca Carige, fil-verità mhux eżistenti u mhux milquta minn tali deċiżjonijiet; — wettqet żball ta liġi meta tat lid-deċiżjonijiet annullati effett dirett fuq is-sitwazzjoni legali ta’ Francesca Corneli, waħda minn iktar minn 35 000 azzjonisti żgħar ta’ Banca Carige fiż-żmien tal-preżentazzjoni tar-rikors; — wettqet żball ta’ liġi meta sostniet li Francesca Corneli kienet individwalment interessata mid-deċiżjonijiet annullati sa fejn milquta f’kwalità tagħha – li hija azzjonista ta’ Banca Carige – li, skont il-Qorti Ġenerali, kienet tidentifikaha b’mod esklużiv, u li għalhekk kienet individwalment interessata mid-deċiżjonijiet annullati; — wettqet żball ta’ liġi meta sostniet li Francesca Corneli kellha interess għall-annullament tad-deċiżjonijiet annullati b’mod distint minn dak tad-destinatarja tagħhom, jiġifieri Banca Carige, sa fejn dawn il-konklużjonijiet jidher li ma kinux konformi mal-orjentazzjoni ġurisprudenzjali konsolidata relatata mal-każijiet eċċezzjonali li fihom jista’ jiġi rikonoxxut l-interess li jaġixxi tas-sieħeb.